Malema dan weer in hof vir dié sakeEFF-leier Julius Malema. (Foto: Oupa Mokoena/African News Agency) Die saak teen Julius Malema en Adriaan Snyman is tot Januarie volgende jaar uitgestel. Anelisa Ngcakani, woordvoerder van die Nasionale Vervolgingsgesag (NVG) in die Oos-Kaap, het Vrydag aan Maroela Media gesê die saak teen Malema en Snyman, wat verband hou met die afvuur van ŉ vuurwapen in die publiek, is uitgestel tot 15 Januarie 2021 vir die voorverhoor. Malema én Snyman se lasbriewe vir inhegtenisneming staan oor tot dán. Malema en Snyman staan tereg op vyf aanklagte wat verband hou met Malema se beweerde afvuur van ŉ vuurwapen by die EFF se vyfjaarfeesviering in Mdantsane in 2018. Die aanklagte behels die onwettige besit van ŉ vuurwapen, die onwettige besit van ammunisie, die afvuur van ŉ vuurwapen in ŉ beboude gebied of openbare plek, versuim om redelike voorsorgmaatreëls te tref om mense en eiendom te beskerm, asook die roekelose bedreiging van mense en eiendom. Snyman het die vuurwapen glo vir Malema aangegee voordat dit afgevuur is. Hy is na bewering die eienaar van ŉ private sekerheidsmaatskappy wat tydens die voorval dienste aan die EFF gelewer het. Die burgerregte-organisasie AfriForum het in Augustus 2018 die klagte teen Malema en Snyman ingedien. Die EFF-leier moet wel volgende maand in verband met nóg ŉ saak teen hom verskyn. Hy en EFF-LP Mbuyiseni Ndlozi staan tereg op ŉ aanklag van aanranding. Aanrandingsaak Die EFF-leier Julius Malema en die party se woordvoerder, Mbuyisen Ndlozi, tydens een van hul verskynings in die Randburg-landdroshof. (Foto: EFF/Twitter) Malema en Ndlozi moet op 13 Oktober in die Randburg-landdroshof verskyn nadat hulle glo in April 2018 by die begrafnis van Winnie Madikizela-Mandela ŉ senior polisielid in uniform aangerand het. Die voorval is op kringtelevisiekameras vasgevang. Die polisielid het ŉ klag by die polisie aanhangig gemaak. Die saak het oënskynlik geen aandag geniet nie tot die burgerregtegroep AfriForum se private vervolgingseenheid in Januarie verlede jaar oor die ondersoek navraag gedoen het. In Julie verlede jaar het AfriForum aangekondig dat hy die hof met ŉ mandamus-aansoek nader om die NVG te dwing om ŉ besluit oor die vervolging van die twee te neem. Die NVG het ná volgehoue druk herbesin oor sy aanvanklike weiering om te vervolg en wel vervolging ingestel. Malema en Ndlozi voer aan die betrokke polisielid het probeer keer dat hulle toegang verkry tot die voormalige apartheidstryder “se laaste rusplek”. Omstrede uitsprake Die EFF-leier, Julius Malema. Foto: ANA Malema word boonop nou deur die Menseregtekommissie (MRK) na die gelykheidshof gesleep nadat hy en sy party langer as ŉ jaar gelede verskeie omstrede aanhalings van die gewese Zimbabwiese president, Robert Mugabe, op Twitter en Facebook gedeel het. Maroela Media het vroeër vandeesweek berig die gewraakte stellings sluit in “die enigste wit man wat jy kan vertrou, is ŉ dooie wit man”, asook die stelling “ons party moet voortgaan om vrees in die hart van die wit man, ons werklike vyand, in te boesem”. Luidens die MRK se hofstukke is dié aanhalings twee van vier wat die Gelykheidswet oortree en neerkom op haatspraak. Malema het ŉ video met ŉ reeks foto’s met bekende aanhalings van Mugabe op 14 September verlede jaar gedeel. Dit verskyn saam met die EFF se logo op die video. “Die stellings kom neer op haatspraak teen ŉ rasgroep (in hierdie geval wit mense) wat verbied word deur art. 10 van die Gelykheidswet. [Die stellings] val dus buite die raamwerk van die reg op vryheid van uitdrukking soos vervat in art. 16 van die Grondwet,” lui die hofstukke. Dit is nie duidelik wanneer die EFF rakende dié aangeleentheid in die hof moet verskyn nie.